23.12.2000	  HN	      Úradný vestník Európskych spoločenstiev 		L 328/53

(Akty  prijaté podľa Hlavy V Zmluvy o Európskej únii)

SPOLOČNÁ AKCIA RADY
z 22.12.2000
o Mnitorovacej misii Európskej únie

(2000/811/CFSP)

RADA EURÓPSKEJ ÚNIE	

vzhľadom na Zmluvu o Európskej únii, a najmä jej článok 14,

keďže:

(1)	Po deklarácii Európskeho spoločenstva a jeho členských štátov v Brioni zo  5.7.1991 sa vytvorila  na základe memoranda o porozumení  podpísanom v Belehrade dňa 13.7.1991 Monitorovacia misia pre Juhosláviu, v tom čase známa ako Monitorovacia misia Európskeho spoločenstva (ECMM) a neskôr nazývaná Misia.
(2)	Činnosť Misie sa v súčasnosti riadi Memorandom o porozumení a výmenou listov s hostiteľskými stranami západného Balkánu.
(3)	V svojich záveroch zo dňa 21. júna 1999 rada zdôraznila potrebu preskúmať činnosti Misie v svetle zmenených okolností v regióne. 20. marca 2000 rada zdôraznila svoje želanie mať reštrukturalizovanú, pružnú a zracionalizovanú ECMM, ktorá spĺňa  dobre definované operačné požiadavky a zodpovedá rade prostredníctvom generálneho tajomníka/vysokého predstaviteľa.
(4)	V svojich záveroch zo dňa 13.6.2000 rada privítala pokrok, ktorý sa dosiahol v reštrukturalizovaní ECMM. Odvtedy pokračovala reorganizácia činností a štruktúr Misie. Funkcie a organizácia Misie  by sa mali i naďalej pravidelne prekontrolovať a prispôsobovať meniacim sa politickým a geografickým prioritám Európskej únie v západobalkánskom regióne. 
(5)	Bežné výdavky Misie, ktoré v súčasnosti hradia členské štáty, by sa mali účtovať na všeobecný rozpočet Európskej únie.
(6)	Tiež je vhodné, aby sa v názve Misie odrážala jej úloha nástroja spoločnej zahraničnej a bezpečnostnej politiky Európskej únie.

PRIJALA TÚTO SPOLOČNÚ AKCIU:

Článok 1
1.	Základným cieľom Misie, odteraz  nazývanej Monitorovacia misia Európskej únie (EUMM), je pružným spôsobom prispieť prostredníctvom zberu informácii a analýzy v súlade s usmerneniami od generálneho tajomníka/vysokého predstaviteľa a rady k efektívnej tvorbe politiky Európskej únie voči západnému Balkánu.
2.	 Na dosiahnutie tohoto cieľa EUMM bude najmä:
(a)	monitorovať politický a bezpečnostný vývoj v oblasti zodpovednosti;
(b)	venovať mimoriadnu pozornosť monitorovaniu hraníc, medzietnickým otázkam a návratu utečencov; 
(c)	poskytovať na základe zadanej úlohy analytické správy;
(d)	prispievať k včasnej výstrahe rady a budovaniu dôvery v kontexte politiky stabilizácie  vykonávanej v regióne úniou.
1.	Rada môže tiež iniciovať ukladanie špecifických úloh  koordinovaných s generálnym tajomníkom/vysokým predstaviteľom a konzultovaných s komisiou.
2.	Pri plnení svojich úloh bude EUMM koordinovať svoje činnosti s vedúcimi misie Európskej únie a relevantnými medzinárodnými organizáciami na západnom Balkáne s cieľom prispievať k efektívnejšej politike Európskej únie na západnom Balkáne.

Článok 2

1.	Generálny tajomník/vysoký predstaviteľ, ktorý koná v tesnej koordinácii s predsedníctvom, definuje úlohy EUMM v súlade s politikou prijatou radou v súvislosti so západným Balkánom.
2.	EUMM predkladá rade správy o plnení svojich úloh prostredníctvom generálneho tajomníka/vysokého predstaviteľa.
3.	Generálny tajomník/vysoký predstaviteľ zaručí, že Misia bude fungovať pružne a racionálnym spôsobom. V tomto kontexte  bude pravidelne skúmať funkcie a geografické územie pokryté EUMM, aby sa pokračovalo v prispôsobovaní vnútornej organizácie Misie prioritám Európskej únie na západnom Balkáne. Bude o tom pravidelne informovať radu.  Komisia má byť plne pridružená.

Článok 3

EUMM bude štruktúrovaná takto:
(a)	veliteľstvo zložené z vedúceho misie, zástupcu vedúceho misie, právneho poradcu, analytickej sekcie, finančnej a administratívnej bunky, skupiny databázového manažmentu, a komunikačnej a logistickej bunky;
(b)	kancelárie misie na udržanie základných miestnych kontaktov, tesnej koordinácie s vedúcimi misie Európskej únie a relevantnými medzinárodnými organizáciami, poskytovanie operačnej spätnej väzby  veliteľstvám EUMM a podporovanie mobilných skupín rýchleho presunutia;
(c)	mobilné skupiny so schopnosťou rýchleho presunutia, ktoré majú za úlohu podávať hlásenia v súlade s mandátom definovaným v článku 1 (3).

Článok 4

1.	Vedúceho misie menuje rada na základe návrhov predložených generálnym tajomníkom/vysokým predstaviteľom. Zabezpečuje každodenné riadenie operácií EUMM.
Zástupcu vedúceho misie navrhuje členský štát, ktorý vykonáva predsedníctvo.
2.	Počet a kompetencie štábu EUMM majú byť v súlade s cieľmi a štruktúrou ustanovenými v článkoch 1 a 3.
3.	Medzinárodný štáb vysielajú členské štáty minimálne na obdobie jedného roka. Každý členský štát bude znášať náklady spojené s personálom, ktorý vyslal, vrátane platov, príplatkov, nákladov na ubytovanie a cestovné do západného Balkána a späť.
4.	Nečlenské štáty Európskej únie, ktoré sa zúčastňujú OBSE, a v súčasnosti poskytujú EUMM  pracovníkov, môžu pokračovať v svojej účasti. Bude sa od nich žiadať, aby znášali náklady na vyslanie štábu, ktorý nominovali, a aby prispeli v primeranom pomere  na bežné výdavky EUMM, pričom sa zohľadní veľkosť ich účasti a hrubý národný produkt.
5.	Štát alebo inštitúcie spoločenstva, ktoré menovali člena štábu, sú zodpovedné za riešenie akýchkoľvek  nárokov spojených s menovaním, ktoré predložil člen štábu alebo sa ho týkajú.  Daný štát alebo inštitúcia spoločenstva sú zodpovedné za uskutočnenie akéhokoľvek opatrenia proti členovi štábu  v spojitosti s týmto menovaním.
6.	Úrovne miestneho štábu  majú byť v súlade so štruktúrou ustanovenou v článku 3.

Článok 5

1.	Referenčná finančná čiastka na realizáciu tejto spoločnej akcie bude 4 820 404 euro na roky 2000 a 2001.
2.	Čiastka špecifikovaná v odseku 1 sa vyčleňuje na financovanie infraštruktúry a bežných výdavkov EUMM vrátane výdavkov súvisiacich s miestnymi pracovníkmi.
S výdavkami financovanými z čiastky ustanovenej v odseku 1 sa hospodári v súlade s pravidlami a postupmi Európskeho spoločenstva, ktoré sa vzťahujú na rozpočet. 
3.	Vedúci misie plne informuje komisiu o činnostiach vykonávaných v rámci jeho kontraktu a komisia na to dozerá.

Článok 6
Podrobné pravidlá, ktorými sa riadia operácie EUMM v oblasti svojej zodpovednosti, sa ustanovia v dojednaniach, ktoré sa uzavrú v súlade s postupom ustanoveným v článku 24 zmluvy.

Článok 7

Táto spoločná akcia nadobudne účinnosť dňom svojho prijatia.
Bude platiť do 31. decembra 2001.

Článok 8

Táto spoločná akcia sa zverejní v Úradnom vestníku

vyhotovené v Bruseli, dňa 22.12.2000

							Za radu:
							predseda
							C.PERRET